‘Boef’ vas toe hy by polisie wil aansluit(Argieffoto) ’n Vermeende dief wat al jare lank gesoek word, is Maandag in boeie geslaan toe hy navraag gedoen het oor sy aansoek om by die polisie aan te sluit. Volgens brig. Selvy Mohlala, polisiewoordvoerder, het die 40-jarige verdagte glo sewe jaar gelede hardewaremateriaal van meer as R20 000 gesteel wat hy veronderstel was om by kliënte af te lewer. Die materiaal is glo sonder die eienaar se medewete na ŉ ander perseel geneem, sê Mohlala. Die saak is reeds in September 2015 by die polisie op Bethal in Mpumalanga aanhangig gemaak. Die verdagte sal na verwagting Dinsdag sy eerste verskyning in die landdroshof op Bethal maak. Lt.genl. Semakaleng Daphney Manamela, provinsiale polisiekommissaris in Mpumalanga, het voortvlugtendes gewaarsku dat hulle weldra aangekeer sal word en dat geregtigheid sal geskied.